《病中送王紫垣之徐州戎幕余亦反东山田舍》
清代·徐子苓

病久忘春尽，莺啼花乱飞。夹淮新战垒，送老旧蓑衣。

西楚徵兵疾，东林访旧稀。昨宵筵上月，两地共晴辉。

作者简介：（1812—1876）清安徽合肥人，字西叔，一字毅甫，号南阳，晚号龙泉老牧。道光间举人。工诗文。曾参曾国藩、江忠源幕。为人不合时俗，常以鬻文为生。有《敦艮吉斋诗文存》。